khistorydata/jeongjo-sjw-relations huggingface dataset:
정조 21년
洪仁浩以訓鍊都監言啓曰本局分授都城北岳東邊近處體城四間許頹圮處令該軍門卽速修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 21년
洪仁浩以兵曹言啓曰卽接西道參軍李學道牒報則訓鍊都監所授北岳山東邊近處體城四間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 21년
安昌君燝疏曰伏以天佑我東方景貺潛周茀祿川至惟我王大妃殿下母臨一國今爲三十有九年矣我殿下奉歡之誠喜懼之情日深一日容有其極則八域含生之倫夫孰不鼓舞攢祝同囿於我聖上孝理之化乎臣於是乎不勝鰲忭之私敢陳慶祝之說焉臣謹稽先朝故事則往在庚申春上仁元王后徽號其秋又加上徽號飾慶志喜奉長樂而怡融泥金檢玉贊聖烈而揄揚此實我英考不匱之孝而蓋以是年卽聖后之母臨爲三十有九年也于斯時也縟儀纔行於一日歡聲已聞於八方深山窮谷愚夫愚婦亦皆沐化而興孝故老之及見慶禮者尙至今傳以爲罕有之盛事臣每仰念伊時事自不覺手舞足蹈至發歌詠也竊惟我王大妃殿下化配乾元夙著內治之休德紹文母咸仰嗣徽之譽春秋冞高起居益康含飴之樂三朝融洽獻桃之頌六宮傳誦以殿下致養之情闡揚之誠乃於再昨年追述我英考獻冊仁元聖后之故事美號加上縟禮載行猗歟盛矣大聖人至誠至孝前後一揆而天休迓續惠澤旁流伊來數年之間八域豐登萬姓歡舞春臺太平之象復見於今日則此豈非賁飾慶喜孚格天心而福祥畢至之效乎然則是年之盛禮旣出於追述則至於今年王大妃殿下臨御之年紀又爲同符於仁元聖后臨御之年紀矣其所飾慶之方旣有庚申之禮而歲已新矣月已半矣以殿下揄揚之意繼述之孝復行英考已行之禮不但飾喜於今抑亦有光於前矣臣忝在宗親之列愛慕之誠有倍他人玆敢仰籲伏乞聖明仰請慈殿亟擧縟禮以光聖孝以續景命以副中外臣庶顒祝之情千萬幸甚臣無任云云答曰省疏具悉先朝庚申年上號於東朝別有爲所重也若以母臨年紀之彌久而欲擧徽揚之典則當行於三十年辛亥四十年辛酉五十年辛未而前乎庚申之辛亥而未嘗擧後乎庚申之辛酉辛未而亦未嘗行行於三十九年庚申在於所重不在於庚申也此所以今戊申不敢講是儀至再昨年乙卯慈齡五旬始加美稱凡今海東臣庶孰不知予之意且況是何等莫重大儀文則卿以無稽之說不守本色挺身封章不審大矣昔在先朝有一宗臣爲似此疏擧嚴賜處分卽所仰覩卿則施以不敍之典以爲妄言邦禮者之戒
정조 21년
行都承旨李鼎揆坐行左承旨李晩秀坐直行右承旨洪仁浩坐直左副承旨李翼晉未肅拜右副承旨洪大協牌不進同副承旨崔獻重牌不進注書柳遠鳴仕一員未差假注書李泳夏仕直事變假注書李毅采仕
정조 21년
洪仁浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
洪仁浩啓曰行大司憲金載瓚未肅拜執義鄭東觀傳旨未下掌令洪彦燮持平金壽祖鄭宗魯在外掌令一員未差監察茶時之意敢啓傳曰知道
정조 21년
洪仁浩啓曰左副承旨洪大協同副承旨崔獻重今日不爲仕進卽爲牌招何如傳曰允
정조 21년
傳于李鼎揆曰諸承旨持公事入侍
정조 21년
李晩秀啓曰奉朝賀金鍾秀依下敎來待矣傳曰入侍
정조 21년
以左副承旨洪大協同副承旨崔獻重牌不進罷職傳旨傳于洪仁浩曰只推更爲牌招
정조 21년
承旨前望單子入之李翼晉落點
정조 21년
李鼎揆以吏曹言啓曰上京守令待其親病差歇下送後草記事命下矣長水縣監朴壽亨謂以母病轉益添重無他兄弟萬無離側下去之勢云雖未知其親病之如何而特敎之下終不下去揆以事體殊甚未安本曹請推之外無他可施之罰何以爲之敢稟傳曰改差其代口傳差出可也
정조 21년
吏曹口傳政事柳尋春爲長水縣監
정조 21년
李晩秀以禮曹言啓曰皇壇壇上及祭器等物每年孟春戶禮曹堂上奉審事定式矣今正月二十六日臣曹與戶曹堂上奉審後稟處何如傳曰允
정조 21년
李晩秀以禮曹言啓曰大報壇祭享每年三月上旬內擇日擧行事定式矣吉日令日官崔景烈推擇則來三月初三日爲吉云以此日定行而初雖以親祭磨鍊亦多有攝行之例今番則何以爲之乎敢稟傳曰遣大臣攝行可也
정조 21년
李晩秀以禮曹言啓曰來三月初九日昭寧園忌辰祭享與寒食節享相値謹依前例只行忌辰祭享祝文中措辭添入事分付何如傳曰允
정조 21년
李晩秀以禮曹言啓曰卽接典牲署所報則近因牛疫之熾本署留養黑牛多有病傷在前如此之時或分授貢人輩使之移置喂養云今亦依此例爲之之意分付何如傳曰允
정조 21년
洪仁浩以義禁府言啓曰前中部令尹可基前東部令金絅采前西部令許种拿囚前南部令李義敎前北部令徐謙淳等拿來草記批旨內允已囚者姑放待齊到同爲捧供可也事命下矣今已齊到姑放罪人尹可基金絅采許种李義敎徐謙淳等竝還囚捧供以入之意敢啓傳曰知道
정조 21년
洪仁浩以義禁府言啓曰頃因吏曹啓辭批旨內今番諸道報來中百歲老人之年前遺漏各該邑守令道臣捧現告狀聞後一竝拿處可也事命下而卽見忠淸監司林濟遠狀啓則淸州百歲老人曺光萬落漏不報當該前牧使安廷鐸靑山百二歲老人徐必回落漏不報當該前縣監金相丁李彦藎任靖周時縣監李之淳指名現告矣安廷鐸李彦藎今方待命竝拿囚李之淳時在任所云依例發遣府羅將拿來金相丁任靖周已爲身故勿論何如傳曰允
정조 21년
丁巳正月二十三日辰時上御誠正閣諸承旨持公事入侍時行都承旨李鼎揆行左承旨孝晩秀行右承旨洪仁浩右副承旨韓用龜記事官柳遠鳴假注書李泳夏記事官金景煥記注官金良倜待敎李存秀以次進伏訖上曰諸承旨各奏公事可也仁浩讀奏全羅兵使申鴻周狀啓全州營將李潤集到任事及全羅右水使金處漢狀啓黔毛浦萬戶金龍弼到任事用龜讀奏咸鏡監司趙尙鎭啓本罪人朴英質等安邊等邑到配事命書判付訖上敎仁浩曰昨日次對筵說之修納者失之文勝語多沒實雖以其中李明淵事言之首言其朝衣等事者殊涉礙眼此筵說更爲修正以入可也命書傳敎曰卿以歲後之尙未登筵兼因卿孫之除邑與之上來云當召見差晏入來事遣史官傳諭于金奉朝賀上曰兔山縣監入侍出榻敎上命退諸臣以次退出
정조 21년
丁巳正月二十三日辰時上御誠正閣奉朝賀兔山縣監入侍時行都承旨李鼎揆記事官柳遠鳴記事官金景煥記注官金良倜奉朝賀金鍾秀兔山縣監金東善以次進伏訖鍾秀曰多日靜攝之餘聖體若何上曰今番所經比前頗緊屢日調攝自再昨始爲酬應矣鍾秀曰慈殿慈宮氣候何如上曰一樣矣上曰金東善守令之除豈欲後於李始源而近因酬應之未遑昨日始爲作窠差出矣兔山與畿邑接界程道幾何而邑樣何如云耶鍾秀曰道里甚近官亦不薄云所得過侈矣上曰雖以此窠差除而若不如畿邑之便近則更欲使之相換矣鍾秀曰若蒙畿邑之除則與道伯有嫌勢難冒赴矣上曰嫌避果是何事鍾秀曰甲辰年李命植有通文事矣上曰此因李魯春事耶鍾秀曰然矣上曰卿於何時欲往兔山乎鍾秀曰近日春寒尙峭姑觀日候之稍解雖數三日間欲爲作行矣上曰卿見昨日右相擧條否新簡左右諭善此兩人卿則以爲何如鍾秀曰尹得孚則臣稔知其爲人李城輔則雖未詳知大體固好矣上曰聞尹得孚居家行義實多可稱云大抵忠可以移於國家行有素則其人從可知也右相善爲薦人矣且比於予之春邸時諭善朴聖源亦豈多讓乎鍾秀曰朴聖源亦可謂得人矣上曰然矣上曰見卿筋力似勝於昨秋今若官養則庶可益勝矣仍敎東善曰奉朝賀筋力凡百爾亦以爲差勝於前乎東善曰家人所見以爲差勝矣上曰卿若加之以十許年之壽則爲後進可幸矣鍾秀曰臣雖少延餘年神精昏耗直一無用臣方遠離不勝戀結之誠如可强力則雖一年之間竊欲上來以爲覲光矣上敎東善曰兔山程道爲幾里東善曰二百四十里矣上曰里數不遠矣卿之下去時以雙轎作行也轎馬當備給矣上曰卿之昨臘入對在於何日乎鍾秀曰臣於二十九日入侍矣上曰然則卿之登筵時已以成德雨鄭好仁事有所酬酢乎鍾秀曰成德雨輩事臣已承下敎矣上曰李明淵事亦已詳知否用律輕重之際曰可曰否之論亦可謂不妨而予素知明淵之爲人所執不堅持身淺陋而渠則自以爲知無不言故有今番擧措矣客臘處分不但爲昭揭大義實兼生道殺人之意而世道之憂虞不可勝言若是年前卿之在朝時則豈至有客臘事耶卿今老矣雖有二提學一人而此外無擔着義理者霜氷豕突慮無不至一脈陽秋無地可寄寧不懍然成德雨輩特一影子也粗跡也尤有所切痛者予以其家之不復有遭罹欲爲報慈恩之道而渠輩抑何心腸始以典禮間莫重莫大之事乃敢挾雜紛紜矣到今則以其家事又敢如彼其罪誠如何成德雨鄭好仁出後又有李明淵之疏此則近於昧爽以後事雖謂之怙終故犯未爲不可固可痛也固可駭也一明淵何所顧惜而但正其罪而萬人無一辭然後刑政得當而今渠所言則衮闕也上一款未嘗不討兩人之罪若處分明淵而或有一人曰言衮闕而獲罪云爾則朝廷之刑政當如何大臣箚批有四亭八當之諭而義理者當然之則固然之事也設使言出於凶肚逆腸不可以觀其表而斷其罪也如是則其可曰上下四方均齊方平之謂乎昨日賓對又有一言明諭於諸臣者予之年前齋居綸音昔年凶疏之人一倂付之勿問予意亶在於揄揚容受之聖德於千秋萬世蓋以爲揚徽之義至重漏網之失反輕也今若勿問於昔年凶疏遽罪於今日明淵則是前後有殊予豈忍爲是乎諸臣旣聞此敎此後則似不敢更言矣明淵之爲人每欲異於人固不足責而以昨春疏語觀之前阻金湯傍無玉筍等語極其荒雜他事類如是矣鍾秀曰臣雖未詳其爲人而每欲別出意見云矣上曰以渠朝衣一事言之甚爲駭人曾見以藍色爲章服以粉紅爲裏衣此猶不足以綠絲爲佩垂此豈不駭怪乎此等處亦可知其人矣鍾秀曰紛紅裏衣事臣曾未聞之矣上曰下款語亦是昧例中一事也時原任大臣之承候請對本非故事以承候而求對豈非猥越之甚乎肅廟朝靜攝中多御內殿諸臣之進見甚罕故相金昌集一經臥內入侍以爲至榮幸其詩集中有如宮詞體者至錄筵簟之緣飾色品載之於本集傳爲盛事矣先朝七旬以前或有靜攝之時則只是藥院都提擧以診候入侍時原任大臣不過朝夕起居初不敢以承候請對大臣之承候請對卽丙戌以後事也今則以承候請對看作應行之常規至有閣臣之承候請對此爲謬例之大者矣明淵渠何知格例乎且今人只知犯一字然後方有親鞫之擧古則有親問之事則便皆如例擧行故如趙觀彬李匡德宋翼輝等人皆經似此處分明淵云云都是昧例之致而若歸於同情之科則不可矣卽今俗習日卑風氣日下矯革之道在乎擧措之事事得宜而先自屬衮闕事特示包容然後可以丕變矣大開言路使人人知今世無不可言之事則自至於元無可言之事西京之風流篤厚禁網疏闊此宜今日取法者夫如是則國祚綿遠可期千萬年無疆豈不休哉爲治之道莫先乎順物情壹民志而此則在於朝廷正而人心正矣權裕一疏以前雖曰君子在野而今則非無善類之登庸治象別無改觀之效有非一葦可抗豈不大可憂乎若有干於大義理則固當明張嚴討使渠輩知所畏懼而至於日前成德雨輩有所處分今者李明淵之有所闊略此非反論也以卿一言之重辭而闢之之方此固當然而予所以處之之道不可不如此是亦不害爲內修外攘之治矣鍾秀曰李明淵自來不足於義理邊者矣上曰今番韓用龜之聲望快長一格從今以往庶可無慮予則以謂得人矣鍾秀曰暫時處分在渠正爲玉成矣上曰渠之行遣時時値極沍衝寒趲程必難支吾前進且沿路邑守不得干涉則渠之顚仆狼狽不無生行死歸之慮故命送宣傳官以摘奸樣下去飭于西路守令不禁其私相顧護俾得穩到謫所渠亦何以詳知也渠之手書政事不過該司復職望筒何損於渠之氣節乎人若以韓用龜之被罪問之則固當答之以用龜不如乃兄自來操守不堅故今番處分始勘前罪云則言固好矣若以洪守榮事有此處分云則豈可成說乎伊日傳敎亦有利害縈其中而心不棲舍等云云可知處分之本意以是言之實爲宣揚之道而非或近於諂也大抵義理者固宜至死不畏而如今之世誠難其人苟有同志之士則本義理自可堅固而卿雖有猛虎在山之勢今已衰老只有前吏判一人其將與誰共之乎鍾秀曰國之急務在於得人而乏人莫今時若雖於朝臣之外不可不求人材預爲培養矣上曰聲望之先聞者是爲可用而何以知誰某之可用乎胡銓一疏勝百萬師若得强項數人則可幸矣近以無人之故義理有擔却一邊之慮至有昨夏長書之變怪不知自何處出而其於世道之憂何鍾秀曰根柢必有所在此不可以刑威消之者矣上曰日前金銑疏太不成說不可煩人眼目故還給而至若魚用謙疏語則頗了了矣上敎東善曰今筵酬酢爾能領會耶東善曰臣亦領會矣上曰奉朝賀如或有未盡諦聽爾於從容時在傍詳言以爲宣揚之方可也又敎曰爾之辭朝後朝廷歷辭之役勿爲之發行時前期數日通于閣中可也仍命退諸臣以次退出
정조 21년
丁巳正月二十三日午時上御重熙堂左承旨入侍時行左承旨李晩秀記事官柳遠鳴記事官金景煥記注官金良倜以次進伏訖上曰他承旨入侍出榻敎賤臣承命出傳右副承旨金祖淳進伏命書傳敎曰右副承旨許遞前望單子入之仍命退承史以次退出
정조 21년
丁巳正月二十三日申時上御重熙堂坐直承旨入侍時行左承旨李晩秀記事官柳遠鳴記注官金初燮金良倜以次進伏訖上曰江氷當於何間瀜解云耶晩秀曰姑未詳知而鷺梁則流澌方生云矣命書公事判付仍命退承史以次退出
정조 21년
行都承旨李鼎揆坐行左承旨李晩秀坐行右承旨洪仁浩坐直左副承旨李翼晉坐直右副承旨未差同副承旨未差注書柳遠鳴仕一員未差假注書李泳夏仕直事變假注書李毅采仕
정조 21년
李鼎揆啓曰禮曹參判權裕同義禁洪明浩除拜後過三日不爲出肅依定式推考警責仍卽牌招察任何如傳曰允
정조 21년
以右副承旨洪大協同副承旨崔獻重牌不進罷職傳旨傳于洪仁浩曰雖有情勢焉敢若此分補金浦仁同使之當日辭朝時任守令遞付京職
정조 21년
吏曹仁同府使單崔獻重金浦郡守單洪大協
정조 21년
傳于李鼎揆曰下直守令留待
정조 21년
傳于李鼎揆曰下直守令入侍
정조 21년
傳于李翼晉曰回榜人梁濟洙入侍
정조 21년
李晩秀啓曰禮曹判書閔鍾顯依下敎來待矣傳曰入侍
정조 21년
李晩秀啓曰行護軍李書九前府使成大中持編輯冊子來待矣傳曰入侍
정조 21년
以執義鄭東觀牌不進罷職傳旨傳于洪仁浩曰凡於官職違牌爲事再昨次對以後臺臣尤無難處之端飭敎之下焉敢更爲違牌康翎縣監除授使之當日辭朝時任縣監遞付京職
정조 21년
吏曹康翎縣監單鄭東觀
정조 21년
兵曹口傳政事梁濟洙爲五衛將
정조 21년
以安廷鐸李彦藎囚單子傳于洪仁浩曰今日捧供
정조 21년
洪仁浩以一所巡廳言啓曰去夜初更五點量犯夜人出身沈壽大三更二點量犯夜人御營廳別抄出身金成澤執捉依例移送兵曹之意敢啓傳曰知道
정조 21년
洪仁浩以兵曹言啓曰去夜一所巡廳犯夜被捉出身沈壽大依更數嚴棍十度御營廳別抄出身金成澤嚴棍三十度之意敢啓傳曰知道
정조 21년
洪仁浩以義禁府言啓曰時囚罪人尹可基金絅采李義敎許种徐謙淳等原情公事判付內土着不分明今番見抄之漏戶未必皆是勘籍時的在京中與實戶之漏籍容有可恕厥數至近百名則渠輩不謹在所難免各計口數考律公罪照放草記其中外任人使之待明朝還官事命下矣取考律文則大典通編戶籍條有曰漏戶部官五戶以上罷黜十戶至五十戶杖六十徒一年大明律不應爲條有曰凡不應得爲而爲之者笞四十矣李義敎漏戶十九戶徐謙淳十四戶許种十三戶竝以十戶以上律各杖六十徒一年定配以公罪收贖放送金絅采九戶當以罷黜照勘而罷黜無公罪收贖之例尹可基三戶而三戶亦無區別之法文竝以不應爲律傍照各笞四十以公罪收贖放送何如傳曰允如有功議各減一等可也
정조 21년
李翼晉以義禁府言啓曰李義敎徐謙淳許种各杖六十徒一年定配金絅采尹可基各笞四十竝以公罪收贖放送事草記批旨內允如有功議各減一等可也事命下矣李義敎十二代祖溥敵愾功臣永安尉異姓五寸親云徐謙淳九代祖渻扈聖功臣達城府院君五寸親云竝功議各減一等減徒加杖各杖九十許种十二代祖琮佐理功臣云功減一等減徒加杖杖一百金絅采達城尉異姓五寸親云議減一等尹可基十四代祖坤佐命功臣云功減一等各笞三十竝以公罪收贖之意敢啓傳曰知道
정조 21년
禁府啓目淸州前牧使安廷鐸靑山前縣監李彦藎等原情云云李彦藎段問目內辭緣泛稱遲晩所當請刑是白乎矣曾經敦寧都正勿爲請刑載在大典通編議處爲白乎旀安廷鐸段問目內辭緣泛稱遲晩刑推得情何如判付啓附過放送爲良如敎
정조 21년
丁巳正月二十四日辰時上御誠正閣諸承旨持公事入侍時行都承旨李鼎揆行左承旨李晩秀行右承旨洪仁浩左副承旨李翼晉記事官柳遠鳴假注書李泳夏記事官金景煥記注官金良倜待敎李存秀以次進伏訖上曰諸承旨各奏公事可也鼎揆讀奏忠淸監司林濟遠狀啓溫陽郡守洪秉周到任事翼晉讀奏江華留守金履翼狀啓勿待罪有旨祗受事晩秀讀奏忠淸監司林濟遠啓本孝烈表著人開錄事仁浩讀奏黃海兵使李儒敬啓本月課鳥銃火藥等物開坐事翼晉讀奏平安監司朴宗甲啓本罪人李得亨雲山郡到配事及慶尙監司李泰永啓本罪人閔亨彬禮安縣到配事命書判付訖上曰下直守令回榜老人禮判校正堂上李書九前府使成大中皆令入侍遠鳴承命出傳與金浦郡守洪大協仁同府使崔獻重回榜老人梁濟洙偕入進伏奏曰禮判及校正堂上李書九前府使成大中未及來待矣大協進前奏職姓名上曰陵幸時治道待朝令爲之之意曾有下敎矣其果聞知否大協曰未及聞知矣上曰何當發程耶大協曰將以明日治發矣上曰何待明日須於今日內發程可也獻重進前奏職姓名上曰仁同以嶺外弊邑素稱難治今者除命欲爲蘇弊之地須體此意俾有治效可也上曰兩守令竝除宣諭退去而仁同府使亦於今明發程可也大協獻重先退上命濟洙進前敎曰爾年爲幾何濟洙曰八十四歲矣上曰矍鑠哉是人也爾能射乎濟洙曰臣雖老衰尙不廢射藝柳葉箭則能射六錢重貫革則僅射五六巡矣上曰尙能騎馬乎濟洙曰然矣上曰爾有顯族乎濟洙曰顯族則無之矣上曰量爾筋力可能留京供職乎濟洙曰臣於職事豈敢以衰耄爲辭乎上曰爾之出身後踐歷卽何官濟洙曰曾經參下部將礪峴僉使矣上曰以爾爲五衛將可能爲巡更之役乎濟洙曰臣當筋力爲之矣上曰九十老人何能爲夜巡之役乎仍命書傳敎曰今見回榜老人梁濟洙年爲八十四歲而外貌無異壯者射的能中亦足馳馬如許筋力可謂初見且問履歷已經參下部將云令該曹五衛將作窠口傳擬入至於行巡之節亦可爲之焉有近九十衛將巡更之例此則三所衛將替其役事令兵判嚴飭上敎濟洙曰爾自明日以五衛將入番而又賜爾三絃使之往見松留又爲遊街爾則先爲退去濟洙先退上敎仁浩曰再昨次對筵說之更命修納者果已修正乎仁浩曰纔已修正而未及正書矣命退諸臣以次退出
정조 21년
丁巳正月二十四日午時上御便殿禮房承旨禮曹判書校正堂上入侍時行左承旨李晩秀記事官柳遠鳴記事官金景煥記注官金良倜行禮曹判書閔鍾顯校正堂上李書九前府使成大中以次進伏訖上覽左傳義例編輯草本敎書九曰全本姑未盡閱而雖以初卷言之註以申姜姓國名云者此有考據耶書九曰古人多有此例而欲其簡約故此註亦從此例矣上曰以文理言之當曰申國姜姓似好矣上曰如邾儀父盟于蔑之下林註云私盟之始云者此註何爲刪去乎書九曰此外書始處甚多故臣之愚意則初欲錄入矣恐其繁多竝姑刪去矣上曰若果繁多則或於卷首類聚書之無妨耶書九曰此亦好矣而體段則各懸於本大文似爲得宜此則更當詳考收入矣上曰天王世家不可不詳記矣書九曰此則方欲收錄於列國世系之上矣上曰君臣世系當依繹史合作一圖乎書九曰繹史則只載公族世系故各附於列國世系之傍如此則某人之爲某公時人可以開卷瞭然此雖好矣但公族外諸臣世系則有難一體附錄此類則當別具世系竝附於各國之下矣上曰各人名號則亦不可不一一詳錄此亦如是爲之乎書九曰名號歸一圖古亦有其書今當倣此編輯載於卷首矣上曰註說以何說爲主乎書九曰以杜預爲主諸儒之說亦爲參互採入而至於左氏之說有害於義理者不得不折衷於程朱及諸儒之說直以某人曰云云辨正矣上曰卿每以難愼之意輒稱惶悚矣旣有宣廟朝立綱分目之命則今此之擧亦出於仰述矣書九曰如晉文公入晉時事傳在於前年秋而經在於明年冬殊非立綱分目之義也若於傳文上加以二十三年等字移附於明年經下則綱目分明似無相妨但二十三年等字雖取於左氏本文中而推移成文或恐未安故姑未決定矣上曰成大中之意何如大中曰推移成文果有未安而以臣謏見未敢指的仰對矣上曰詳議爲之好矣上曰大抵校書之法非但義例之爲重雖字句間無一礙眼處然後使人見之可以不見疵病卿須知此善爲之而卷數必不踰十卷傳文中分合處如俄者所云者一一付籤以入可也晩秀曰經文使黃運祚書之則似好云矣上曰使之上來而自內閣發關于嶺伯卽爲上送可也上敎書九曰玉篇編輯何以爲之書九曰臣則以左傳校正之役殆無暇隙柳得恭以武經校正事進去故玉篇則全然抛却不勝悶然使李功懋李光葵校正則似好矣上曰奎章全韻註解甚多礙眼玉篇若又如此則是豈成說乎仍敎晩秀曰韻字中註解礙眼處一一打點以入可也鍾顯曰廟宮大享之日如南壇及諸山川祭享以同日竝行之或涉未安每爲別擇吉日而一旬之內旣選最吉之日則同日行事恐無可拘禮意事面亦甚便當自今以後推擇吉日毋拘同日事著爲定式何如上曰依爲之出擧條鍾顯曰日前因司僕都提調所奏馬祖祭自今年遵舊典設行事命下矣以仲春中氣後諸剛日中擇吉設行而祝文則當用五禮儀所載故敢此仰達矣上曰依爲之出擧條鍾顯曰賜几杖前例几則用黑漆交椅李景奭家所存者亦漆交椅故錦平尉家賜几杖時亦倣此製樣云矣上曰几者所以隱身也若以交椅爲之則是豈老人隱身之資耶更考謄錄可也仍命退諸臣以次退出
정조 21년
行都承旨李鼎揆坐行左承旨李晩秀坐直行右承旨洪仁浩坐左副承旨李肇源未肅拜右副承旨李翼晉坐直同副承旨魚用謙未肅拜注書柳遠鳴仕一員未差假注書曺錫中仕直事變假注書李毅采仕
정조 21년
藥房提調金文淳副提調李鼎揆啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
李肇源啓曰行大司憲金載瓚未肅拜掌令洪彦燮持平金壽祖鄭宗魯在外執義掌令一員未差監察茶時之意敢啓傳曰知道
정조 21년
李晩秀啓曰京畿監司李冕膺依下敎來待矣傳曰入侍
정조 21년
李晩秀啓曰定例堂上鄭民始李時秀尹行恁禮曹判書閔鍾顯兵曹判書李得臣依下敎來待矣傳曰入侍
정조 21년
李晩秀啓曰今三十日顯隆園親祭祭文當爲製進矣藝文提學李秉鼎待明朝牌招何如傳曰允
정조 21년
李晩秀啓曰今此園幸時何大臣留都乎敢稟傳曰金領敦寧留都右相則同爲留都依筵敎以時往覲老親
정조 21년
洪仁浩啓曰假注書李泳夏身病猝重勢難察任今姑改差何如傳曰允
정조 21년
傳于李晩秀曰前假注書曺錫中仍察廳任
정조 21년
傳于李晩秀曰亞終獻官當以卿與李判府事塡差東西班隨駕亦當如此而出宮前差先進詣亦依筵敎爲之事令備郞傳諭于左議政亦以留都大臣取稟批答一體傳諭于右議政
정조 21년
傳于李晩秀曰筵敎入侍史官傳諭于領敦寧
정조 21년
傳于李晩秀曰行首宣傳官改差令該曹口傳差出
정조 21년
兵曹口傳政事以李海愚爲宣傳官李溶爲拜峯別將
정조 21년
李鼎揆啓曰吏曹郞廳來言承旨有闕政事取稟傳曰前望單子入之待下批牌招察任
정조 21년
承旨前望單子入之李肇源魚用謙落點
정조 21년
傳于洪仁浩曰依近例內局實提調守宮隨駕官中分提調差出事分付
정조 21년
吏曹口傳政事以沈煥之爲分內醫院提調
정조 21년
傳于李肇源曰時囚罪人趙得永附過放送沈鏗汰去放送口傳差代崔命柱姑放令兵判嚴棍懲礪
정조 21년
兵曹口傳政事以李石求爲宣傳官
정조 21년
傳于洪仁浩曰在外宣傳官姑爲改差待闕除職其代口傳差出
정조 21년
兵曹口傳政事李甲會爲宣傳官
정조 21년
傳于洪仁浩曰二十九日出宮差早始興晝停軍兵蓐飯午抵華城則夕飯尙遠今番則優給饒氣之需事預令隨駕營知悉
정조 21년
兵曹以趙宗鉉爲守宮大將徐有大爲舟師大將尹行頤爲曹司衛將
정조 21년
洪仁浩以兵曹言啓曰去夜罷漏傳呼之時馬軍營傳漏軍不卽傳呼景秋門以北更鼓致有闕打之擧臣之常時不能檢飭之失不勝惶恐而巡更衛將部將令該府拿問處之何如傳曰允傳漏闕呼以致慈殿差備報曉之過時事未前聞當該入直堂上遞差郞廳拿處可也
정조 21년
傳于洪仁浩曰兵曹參知許遞與未差之代令該曹口傳差出
정조 21년
吏曹口傳政事以李祖承爲兵曹參判李東稷爲兵曹參知
정조 21년
李晩秀以禮曹言啓曰凡受香之行若値動駕之時則新官以下有開陣出去之例矣今此幸行出宮後敦化門前當有留都陣而來二月初一日行宗廟景慕宮朔祭香祝今三十日祗受進去時開陣出去之意預爲知委何如傳曰允
정조 21년
李晩秀以禮曹言啓曰今此幸行未還宮前凡薦新來到則卽爲薦進而依前例報于留都大臣以爲馳啓之地何如傳曰允
정조 21년
洪仁浩以兵曹言啓曰今此園幸時留陣禁衛大將徐有大以先廂大將江頭隨駕留營御營大將李漢豐以舟師大將前期出去矣在前如此之時有他大將兼察或中軍代領之例今番則何以爲之乎敢稟傳曰城內留陣兩處領軍不可無時任將臣赴燕摠戎使許遞行上護軍金持默爲其代令政院牌招傳授密符敎諭書而禁將往還間摠帥都領事一體聽傳敎御營廳留營令中軍代領可也
정조 21년
洪仁浩以兵曹言啓曰今正月二十九日顯隆園幸行時各差備驛馬依定例別單書入之意敢啓傳曰知道
정조 21년
洪仁浩以兵曹言啓曰內吹螺赤及龍虎營兼內吹今春等習角賞格木依啓下別單分等施賞之意敢啓傳曰知道
정조 21년
洪仁浩以兵曹言啓曰禁軍兼仕及參外守門將陞六朔數禁御兩營有薦騎士移屬禁旅事就議大臣節目修正以入之意敢啓傳曰知道
정조 21년
洪仁浩以兵曹言啓曰闕內入直訓鍊都監局別將把摠哨官及內三廳將守門將御營廳把摠哨官等番單子每中日入啓受點矣今此園所幸行時依定式來二月初一日入直人員二十七日預爲書入受點趁期替直分所單子待受點卽爲書入巡將監軍自今二十九日來二月初一日至二十八日入啓單子預爲排日受點逐日受牌大省記及別省記自今二十九日來二月初一日至二十八日預爲書入京中軍號亦自二十九日來二月初一日至二十八日預爲啓下留置政院逐日頒布隨駕所軍號自隨駕所啓下頒布之意敢啓傳曰知道
정조 21년
洪仁浩以兵曹言啓曰依傳敎部將崔命柱嚴棍十五度之意敢啓傳曰知道
정조 21년
洪仁浩以摠戎廳言啓曰本廳中軍具世勣身病猝重勢難察任改差何如傳曰允
정조 21년
兵曹以李明運爲摠戎中軍
정조 21년
洪仁浩以舟師營言啓曰園幸時舟橋軍物有大小之例矣今番則以何軍物擧行乎敢啓傳曰以小軍物擧行可也
정조 21년
兵曹啓目今正月二十九日大駕詣顯隆園展謁敎是時華城境內斥堠伏兵令內營稟旨知委於外使使之徵發之意牒報於壯勇營爲白乎旀廣州果川始興境內斥堠伏兵摠戎使廣州留守所屬束伍步軍除出整齊爲白有如可臨時請出標信兵符徵發之意摠戎使京畿監司廣州留守處行移知委何如判付啓依允爲旀斥堠伏兵計日給糧依前下飭敎擧行事申飭壯勇內外使摠戎使廣州留守處爲良如敎
정조 21년
敎摠戎使金持默書王若曰薄警纔示暫拜壯勇之符隆眷旋侈庸授摠戎之鉞簡心之寄熟乎是資惟卿慶積善家戚聯王室小心謹愼蓋襲賢父兄餘風遇事周詳實著眞宰相宿望久矣蔭路之歷試民有口碑居然崇班之擢升國之柱石戎垣之重柄久握人皆曰能籌司之兼銜屢叨何適不可顧玆海東領鑰最重城北關防龍蟠泰華之形金城千堞虎衛藜藿之勢靲一軍壤地與沁都遙連緩急桑土之備樓櫓共南漢相對左右輔車之要第自邇年以來每歎積弊轉甚近畿重閫如欲歷選於朝端熟路輕車固知無出於卿右玆授卿以摠戎使卿其祗服寵命勉殫良圖授任朔方可想旌旗之變彩躬撫衛士將見靺鞈之輸誠安不忘危須思爪牙之自效老當益壯毋曰膂力之旣愆卿可盡心予何多誥故玆敎示想宜知悉知製敎申耆製進
정조 21년
丁巳正月二十五日辰時上御便殿壯勇大將京畿監司入侍時行左承旨李晩秀記事官柳遠鳴記事官金景煥記注官金良倜壯勇大將鄭民始京畿監司李冕膺以次進伏訖上敎冕膺曰治道姑不爲之乎冕膺曰治道則當待下敎擧行故姑未爲始而句檢守令來言新作路當此解氷之時或泥濘或頹落不可不及今修治云而此不可擅自指揮之事故姑未許之矣上曰如欲治道則可費十日之工役矣民始曰以此之故畿伯以治道事爲悶矣上曰氷解當在何間云耶民始曰此未可詳知而氷解雖在晦間若至氷凘之流下海口則又當爲許多日矣上曰七朔繫船民弊甚大撤橋放船一時爲急而陵幸若爲之則治道之役可至十許日還宮後雖卽撤橋亦當費數日矣自來月初三日至初八日連値祭享齋日若待旬後動駕則還宮又値弘陵忌辰又若過此後爲之則還宮以後撤橋之期漸至太晩豈不悶然民始曰屢日靜攝之餘春寒猶不解幸行之再經宿所下情不勝焦悶且撤橋之漸退日字誠如聖敎更加三思是臣等區區之望矣上曰園幸從近爲之則撤橋之期可無遲滯之弊合有方便之道矣仍命書傳敎曰陵幸爲所重而民弊在所當念近日日氣姑未解凍若待十餘日後治道則江民之爲弊有倍於治道之民此外又有爲所重合商量者初三日景慕宮春享受香初五日文廟釋菜受香初六日社稷春享受香初七日南壇受香右各日皆當在此致齋欲於旬後卜日還宮又値弘陵忌辰矣行期昨秋雖已告由事勢旣如此不可無方便之道章陵展謁更待下敎爲之之意令該曹知悉園幸日字何必別爲擇日今二十九日出宮翌日拜園翌日還宮亦以此意分付該曹上曰禮兵判使之來待賤臣承命出傳還入進伏上敎冕膺曰沿路諸邑卽速知委然後可以知之卿出去卽爲指揮可也上曰定例堂上竝入來事分付可也仍命退諸臣以次退出
정조 21년
丁巳正月二十五日午時上御便殿禮曹判書兵曹判書定例堂上入侍時行左承旨李晩秀記事官柳遠鳴記事官金景煥記注官金良倜行禮曹判書閔鍾顯兵曹判書李得臣定例堂上鄭民始李時秀尹行恁以次進伏訖上曰俄有傳敎下者禮判卽爲出擧條可也鍾顯曰今二十九日園幸出宮翌日拜園事命下矣親祭節目當爲磨鍊以入而行祭時獻官贊禮典祀官進爵奠爵承旨翰注各一人園司外皆當依定式以隨駕服色參班故敢此仰達矣上曰依爲之出擧條鍾顯曰章陵展謁旣有更待下敎之命來月陵幸取稟草記不得循例入啓故敢此仰達矣上曰依爲之出擧條得臣曰今此園幸時禁衛營隨駕當次而該營鄕軍停番後廂連以壯勇營鄕軍三哨磨鍊矣今番則何以爲之乎上曰馬步軍數依定例禁軍番數亦依定例訓局隨駕後廂則壯勇營鄕軍中水原廣州各二哨爲之可也出擧條得臣曰出宮時闕外至鷺梁先後廂以留都軍兵磨鍊而再昨年則留陣大將率訓局步軍五哨馬軍二哨爲先後廂禁軍一百人挾輦軍一百名亦以留營軍磨鍊矣今番則何以爲之乎上曰禁將率訓局馬步軍留陣出還宮時江頭隨駕軍兵皆依再昨年例爲之可也出擧條得臣曰善騎別將率善騎隊一哨旗鼓前排先詣鷺梁越邊信地一哨自闕外侍衛京軍二哨亦爲先詣大將率領隨駕矣今亦依此磨鍊乎上曰壯勇內使率壯勇衛善騎隊京步軍隨駕哨數依昨年例爲之可也出擧條得臣曰壯勇外使率外營馬步軍自遲遲臺爲先廂回鑾時亦爲先廂到遲遲臺落後矣今亦依此磨鍊乎上曰外使率親軍衛二百人入防步軍五哨別軍官百人出還宮時依定例爲先後廂可也出擧條得臣曰弘化門外留陣連爲置之而摠戎使只率標下軍朝房留駐或有前摠戎使前訓將率訓局步軍一哨留駐之例矣今番則何以爲之乎上曰弘化門外摠戎廳留駐置之依近例摠戎中軍率訓局餘軍一哨從便駐接以爲考察之地可也出擧條得臣曰出宮時闕外至鷺梁前排旗手七雙牢子五雙別差備一雙令禁衛營待令事曾有定式而昨年則令訓局待令矣今番則何以爲之乎上曰依昨年例爲之可也出擧條得臣曰再昨年園幸時壯勇內外使及隨駕大將各率旗鼓長安門外迎接昨年則只內外使迎接矣今番則何以爲之乎上曰今番則置之可也出擧條得臣曰節目中別隊馬兵當以五十名磨鍊而連因下敎置之出用於塘馬矣今番則何以爲之乎上曰別隊馬兵隨駕置之用於塘馬可也出擧條得臣曰部字內只設斥候華城果川始興廣州斥候皆令壯勇外營摠戎廳廣州府各隨地方擧行傳語軍只部字內排立隨駕各營馬步軍及御前前排挾輦軍等前期一日先詣鷺梁各其信地待候自華城詣園所時前後廂軍兵臨時稟旨擧行矣今亦依此擧行乎上曰依爲之出擧條民始曰園幸時沿路懸燈今已措備自今番擧行何如而軍則姑未區處自鷺梁至始興則以鷺梁牙兵始興果川本營鄕軍分排擧行華城懸燈軍以安山龍仁本營鄕軍之居在華城近境者量宜出用何如上曰津渡南邊植炬則自今年依節目以燈代炬壯勇內外營主管擧行今番出宮時至始興燃燈自園所還詣行宮時至柳川待令還宮時臨時更稟事分付可也出擧條民始曰今此園幸時拜峰別將亦有擧行之事而今適作闕卽爲備三望移送兵曹以爲口傳下批之地何如上曰依爲之出擧條時秀曰園幸時大小凡事皆自華城擧行矣祭享所用畫燭陳設燭亦自本府待令殿座時待令芙蓉香自內局量其容入雙數只於設科時從便下送外整理所以爲進排之地添入定例何如上曰依爲之燭則此後依宮享例用黃燭本府措備可也出擧條時秀曰園幸時本營各司盤纏磨鍊實數後以外整理所錢取來自內營專當從事官親執分給草記事定式矣今番則外整理所錢有留在均廳者就此中先爲取用而臨時取來於外整理所每多窘束之弊自今以後先以內營所在錢推移用下從便追後充報似好故敢此仰達矣上曰依爲之出擧條上曰廣留下去然後可以擧行矣仍敎曰廣州留守訓鍊大將來待事分付賤臣承命出傳還入進伏上曰定例堂上先退兵判擧條以依定例爲之之意相議書入可也民始時秀行恁先退仍命退諸臣以次退出
정조 21년
行都承旨李鼎揆坐行左承旨李晩秀坐行右承旨洪仁浩坐左副承旨李肇源坐直右副承旨李翼晉坐直同副承旨魚用謙坐注書柳遠鳴仕一員未差假注書曺錫中仕直事變假注書李毅采仕
정조 21년
傳于李鼎揆曰吏兵房承旨入侍
정조 21년
傳于洪仁浩曰園幸沿路遵守定例及民邑弊瘼隨駕各司濫率與否當爲摘奸檢校待敎沈象奎兵曹正郞鄭晩錫呂駿永始興果川廣州華城御史差下牌招入侍
정조 21년
傳于李鼎揆曰政官牌招開政
정조 21년
傳于洪仁浩曰未肅拜摠管許遞與未差之代今日政差出
정조 21년
李鼎揆以吏曹言啓曰新除授尙瑞院直長宋啓幹屢呈合三度呈狀而以特敎除職之比他自別臣曹不敢循例草記連爲退却矣聞已直爲下鄕云今此幸行之時該院官隨駕與守宮勢將備員不可仍置尙瑞院直長宋啓幹令該府拿問處之何如傳曰罷職差代可也
정조 21년
有政吏批判書李秉鼎進參判洪明浩牌不進參議李城輔在外行都承旨李鼎揆進以韓用鐸爲執義黃昇源爲兵曹參判尹在明爲右尹李光斗爲尙瑞直長大司成單尹得孚
정조 21년
兵批判書李得臣進參判李益運未肅拜參議睦萬中入直參知李東稷病行右承旨洪仁浩進以西春君燁李聖圭爲都摠管黃昇源沈基泰申大顯爲副摠管白東運爲訓鍊正金鎭五爲都摠都事大護軍申光履護軍洪義榮李亨元沈基泰副護軍李魯述韓用龜尹光顔崔孝達副司果李偃僉知任聖說以上竝單付
정조 21년
以兵曹守宮望筒傳于洪仁浩曰未肅拜堂上許遞今日政差出與摠管待下批牌招望筒更爲修正
정조 21년
以都摠府守宮望筒傳于洪仁浩曰摠管中懸頉及老難自力人許遞與未差之代今日政差出
정조 21년
兵批再政以姜彝正宋鍈爲副摠管
정조 21년
洪仁浩啓曰黃海監司閔台爀緘辭當爲照律今日政新除授臺諫卽爲牌招未肅拜行大司憲金載瓚一體牌招以爲擧行之地何如傳曰允
정조 21년
以吏曹參判洪明浩牌不進推考傳旨傳于李肇源曰吏曹堂上不可不備員與在外參議許遞前望單子入之待下批牌招察任
정조 21년
吏曹堂上前望單子入之參判黃昇源參議申耆落點
정조 21년
傳于洪仁浩曰兵曹參判前望單子入之與新除授摠管待下批牌招察任
정조 21년
兵曹參判前望單子入之李益運落點
정조 21년
李翼晉啓曰應敎尹序東副應敎朴載淳校理高宅謙副校理李羲甲鄭來百修撰李基讓副修撰金近淳朴鍾淳牌不進罷職傳旨今方捧入而校理金銑修撰李龜雲在外玉堂上下番俱空何以爲之敢稟傳曰拜箚未承批未肅拜在外人員許遞與諫長亞憲未差之代前望單子入之待下批違牌玉堂只推竝爲待開門牌招隨駕官修啓
정조 21년
玉堂前望單子入之應敎李宗燮修撰韓用鐸副修撰鄭萬始落點兩司前望單子入之大司諫宋銓執義趙錫晦落點
정조 21년
傳于洪仁浩曰在外判尹及年老亞尹許遞前望單子入之待下批待開門牌招察任
정조 21년
漢城府堂上前望單子入之判尹權右尹李鼎運落點
정조 21년
傳于洪仁浩曰摠管中在外及時帶詞訟人許遞前望單子入之
정조 21년
副摠管前望單子入之洪義榮洪聖淵落點
정조 21년
兵曹以李漢豐爲左邊捕盜大將
정조 21년
洪仁浩啓曰新除授左邊捕盜大將李漢豐卽爲牌招傳授命召及大將牌傳令牌何如傳曰允
정조 21년
以黃海監司閔台爀狀啓百歲老人遺漏委折今方究覈而當初修啓時矇未覺察惶恐待罪事傳于李翼晉曰勿待罪事回諭
정조 21년
李晩秀以禮曹言啓曰臣與戶曹判書臣李時秀進詣皇壇奉審則饌卓床巾三件雉尾箒二柄雉尾褥一件外供草芚二浮大樽羃一箇小樽羃八箇籩羃三箇鼎羃三箇籩十五箇篚二箇大扃一箇小扃一箇篳一箇角砂分兒三箇砂碗九箇砂大楪六箇砂楪匙九箇坐面紙一張御齋室草芚六浮黃木乼一巨里香大廳二十張付地衣一浮紅紬衣五件皁紬衣十件白紬中單十七件白紬裙九件价幘冠十部進賢冠五部皮弁冠五部白紬帶五件金銅革帶三件烏皮履十部鍾流蘇二層磬雉尾流蘇二層照燭一坐上端干二箇旌二坐柄竹甲黃幕一浮三十一幅內六幅內簷甲黃帳十一幅內一幅白木外揮帳二浮各十四幅內二幅黃綿絲中束乼一艮衣黃綿絲三甲所三艮衣中束乼二艮衣小束乼二艮衣從享位白布遮日一浮二十幅內二幅油遮日二十張付一浮排設竹五箇饌幕白布遮日一浮二十幅內二幅典祀廳白布揮帳十幅一浮樽爼所小束乼二艮衣竝破傷紅紬衣五件皁紬衣五件渝傷南邊紅箭門柱根塗灰剝落趁卽改備修補之意分付各該司何如傳曰允
정조 21년
洪仁浩以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 21년
洪仁浩以兵曹言啓曰今此園幸時右邊捕盜大將柳孝源以禁軍別將隨駕矣限回鑾間左邊捕盜大將李漢豐姑令兼察何如傳曰允
정조 21년
洪仁浩以兵曹言啓曰今此幸行時留都營狀啓例爲付撥而或有時急之事則京畿驛馬待令事曾有定式矣今亦依此擧行之意行移何如傳曰允
정조 21년
洪仁浩以兵曹言啓曰禁衛大將以先廂大將出往江頭時留陣軍兵摠戎使當依節目都領而其間朝房留駐軍兵無領率之將何以爲之乎敢稟傳曰姑令該營中軍代領留駐可也
정조 21년
洪仁浩以備邊司言啓曰卽見統制使尹得逵狀啓則以爲昆陽郡松禁近甚蕩弛漸至童濯之境云故定送偏裨與營校使之摘奸則回告內及到本郡山下則大小斫根處處狼藉方欲上山遍審之際本郡校隷十數輩忽地驟到出示官印牌子曰統校之稱云松田摘奸者官有捉來之令終日相持仍卽撤還事極驚怪更送虞候咸正禧馳往昆陽郡各處封山一一摘奸則合生松新斫根頭二千五百五十二株擘破回帶者亦爲五十三株云該郡守鄭文在到任之後禁松一事全然抛棄奸民亂斫至於此極揆以法禁萬萬驚駭發遣摘奸自是法例而多發校隷使不得上山看審托以摘奸之有弊張皇論報語多噴薄蔑法損體莫此爲甚郡守鄭文在爲先罷黜罪狀令攸司稟處而犯斫元株去處及手犯各人等今方究覈待其摘發竝與都次知座首該鄕色監直等照律重勘之意本道觀察使李泰永處枚擧移文爲辭矣諸道松禁本自至嚴戊申事目頒下之後營邑諸鎭更宜一倍警惕而今者昆陽郡生松斫根至於二千五百餘株之多事未前有萬萬驚駭又況阻搪摘奸噴薄論報者其蔑法損體果如帥臣狀辭該郡守鄭文在前已罷黜依事目中條列論勘之文令該府拿問嚴處本郡鄕色監直等罪狀該道觀察使必當照律重勘而昆陽如此則他邑可知各營各鎭又難保其必無所犯各別詗探禁斷俾有實效事更爲嚴飭分付何如傳曰雖無戊申事目之申嚴松政何等至嚴則二千餘株之任其亂斫竝與禁止之營校驅逐云者法綱所在不可以決棍罷黜等常律論該倅令該府嚴問捧口招施以卽其地定配之律飭禁未久蕩然若此況事在昨秋以後一任悖習尙無皁白者何異於使之爲之當該道臣及其時前帥臣一竝罷職可也
정조 21년
洪仁浩以御營廳言啓曰本廳來二月三月兩朔應立中部右司屬忠淸右道五哨軍兵五百十七名今已逢點整齊矣二月初一日與中司軍兵替代立番後舊軍放送之意敢啓傳曰知道
정조 21년
洪仁浩以御營廳言啓曰本廳來四月五月兩朔應立中部後司屬忠淸右道五哨軍兵三月二十五日京中逢點四月初一日與右司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 21년
魚用謙以義禁府言啓曰頃因吏曹啓辭批旨內今番諸道報來中百歲老人之年前遺漏各該邑倅令道臣捧現告狀聞後一竝拿處可也事命下矣卽見黃海監司閔台爀狀啓則鳳山老人崔德一遺漏當該前郡守趙興鎭曺學臣海州老人崔天弼遺漏當該前判官趙厚鎭等指名現告矣趙興鎭曺學臣趙厚鎭等今方待命竝拿囚之意敢啓傳曰知道
정조 21년
司憲府照目粘連黃海監司閔台爀發緘取招罪杖一百收贖公罪施行爲乎矣係是二品上裁何如奉敎依此律施行爲旀功議各減一等爲良如敎
정조 21년
領議政洪樂性箚曰伏以園幸涓吉聖慕將伸臣民欽頌曷有其極伏念臣以衰癃昏耄參叨藥院重任新歲以後一未伸誠於起居之班夙宵惶兢如負大何況今春寒尙峭日候未調信宿移蹕勞動必多竊不勝區區憂慮之忱此時陪扈之列尤當竭蹶而宿病之外忽自日前重添關格之症胸膈痞塞飮啖都廢委頓床笫達宵叫楚雜試湯藥尙未見效今已歷五晝夜矣危惡之症雖若少愈膈氣往來劇歇無常神息昏綴不辨四到雖於路左迎送之節萬無自力之望伏枕惶鬱如添一病在臣身闕禮虧分之罪姑無論莫重保護之班只以分提調一人隨駕者其在國體豈不極爲苟艱乎至於本營都提擧之任所係不輕當此行幸職宜陪從而緣臣賤疾亦未能備員觸處皆罪尤增悚蹙玆敢不避猥越仰瀆崇嚴伏乞聖明亟許遞免臣藥院壯營之任以重事體以安賤分焉取進止答曰省箚俱悉卿懇卿其勿辭安心調理仍傳于李鼎揆曰此批答遣史官傳諭
정조 21년
領敦寧金履素箚曰伏以聖候康復行幸定期臣民歡忭曷有其極臣於昨日伏奉筵敎之宣繼承留都之命惶隕恧蹙不知所措臣之前春僨誤之罪每自追思不勝其凜然心悸惕然汗逬倘非天地之盛德則臣何以獲全危喘以至今日哉以其至重之所犯而幸逭應被之常典從今至死之年無非含恩訟罪之日則是任之復及於臣實非意想之所敢到昨秋史官之臨詢冒昧附秦獲蒙體諒私心感祝至今未已則上天曲遂之恩夫豈有前後之間而今緣事會重煩敎令在臣義分何敢更爲乞免之計而顧臣情踪非比尋常反復思量鐵限在前今若諉以稍久唐突承當則不惟有關廉防抑恐虧損國體此時瀆擾非不知萬萬惶悚而情窮勢蹙不得不冒入文字略暴衷懇伏乞聖慈亟收臣留都之命仍降威罰以彰其慢焉取進止答曰省箚具悉卿懇卿外無可爲是任者卿須安心勿辭仍傳于李鼎揆曰此批答遣史官傳諭
정조 21년
丁巳正月二十六日辰時上御誠正閣吏兵房承旨入侍時行都承旨李鼎揆行右承旨洪仁浩假注書曺錫中記事官金景煥記注官金良倜以次進伏訖上曰今日卽停朝市日也而俄下持公事入侍之命予雖忘之承宣何不入稟也持公事入侍之命置之承旨來待者皆以承旨入侍書出可也仍命書傳敎曰左承旨入侍又命書傳敎曰右副承旨同副承旨入侍又命書傳敎曰左副承旨與御史入侍賤臣承命出傳與行左承旨李晩秀左副承旨李肇源右副承旨李翼晉同副承旨魚用謙御史兵曹正郞鄭晩錫正郞呂駿永偕入進伏上曰守宮假承旨望乃是堂上則軍銜卽行副護軍而以副護軍書入且以老病者擬入何也望筒還下更爲擬入可也上曰雖山林以臺諫上來而不陳疏直尋鄕路者例自政院依定式請禁推尙瑞直長宋啓幹渠旣非抄選非別薦也而合三單呈曹下鄕則自吏曹不爲請罪而只請改差者其可乎此草記使之改措語以納可也仁浩曰左邊捕盜大將李得濟以前任統制使罷職事命下矣出代間有他邊大將兼察之例今番則何以爲之乎上曰右邊捕盜大將兼察可也仁浩曰右邊捕盜大將柳孝源旣有兼察之命牌招聽傳敎何如上曰依爲之出擧條上曰御史進前晩錫等進前上曰兵曹郞廳兩人則前旣爲之凡節依前擧行似不生疎而但沿路無不知面似難藏蹤也仁浩曰三人各察一站乎上曰勿論某站同爲兼察復命於華城行宮而還宮時又復潛行復命於始興站或龍驤鳳翥亭可也命御史先退鼎揆曰二十九日惠慶宮進服香橘茶製入日次初一日蔘香飮製入日次矣何以爲之乎上曰香橘茶則二十八日製入而蔘香飮當下榻敎矣仍命書榻敎曰惠慶宮進服蔘香飮停止命退出諸臣以次退出
정조 21년
丁巳正月二十六日申時上御便殿禮房承旨入侍時行左承旨李晩秀假注書曺錫中記事官金珍恪記注官金良倜以次進伏訖上曰摠管代望斯速書入之意分付兵曹賤臣承命出傳上曰園幸出宮後廚院所納素饍單子來呈於政院而勿送於行在所凡公事時急者呈於政院不急者待還宮來呈事分付又敎曰其間祭享享官使新差銓堂差出而自政院狀啓此外凡事之不時急者政院不必拘於前例每每馳啓此意詳傳於守宮承旨可也仍命退承史以次退出
정조 21년
行都承旨李鼎揆坐行左承旨洪義榮坐行右承旨李益運坐直左副承旨李肇源坐右副承旨金啓洛坐同副承旨魚用謙坐直注書柳遠鳴仕直一員未差假注書曺錫中仕事變假注書李毅采仕
정조 21년
李肇源啓曰行大司憲金載瓚牌招啓辭未下執義趙錫晦掌令洪彦燮持平金壽祖鄭宗魯在外掌令一員未差監察茶時之意敢啓傳曰知道
정조 21년
李鼎揆啓曰來初一日輪對日次而動駕相値頉稟之意敢啓傳曰知道
정조 21년
李鼎揆啓曰今此園幸時本院印信當爲齎去禮曹印信一顆留院時取用何如傳曰允
정조 21년
李肇源啓曰御營大將李漢豐以舟師大將明日舟橋所出去御營大將命召及兼帶左邊捕盜大將命召大將牌傳令牌何以爲之敢稟傳曰仍佩往來
정조 21년
李肇源啓曰因兵曹草記今此園幸時右邊捕盜大將柳孝源以禁軍別將隨駕矣限回鑾間左邊捕盜大將李漢豐姑令兼察事允下矣左邊捕盜大將李漢豐卽爲牌招聽傳敎何如傳曰允
정조 21년
傳于李鼎揆曰禮房承旨入侍
정조 21년
傳于李肇源曰軍士房承旨入侍
정조 21년
兵曹口傳政事行護軍李晩秀
정조 21년
承旨前望單子入之洪義榮李益運成鼎鎭落點
정조 21년
洪義榮啓曰應敎李宗燮修撰韓用鐸牌不進罷職傳旨今方捧入副應敎朴載淳差祭副修撰鄭萬始在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允應敎李宗燮之牌不進訖可休矣朝廷豈有棄物曾聞篤老侍下云淸風府使除授當日辭朝時任府使遞付京職
정조 21년
傳于李鼎揆曰新除授承旨中解由未出人勿施前望單子入之待下批牌招察任
정조 21년
承旨前望單子入之南公轍落點
정조 21년
以左副承旨南公轍牌不進罷職傳旨傳于李鼎揆曰許遞前望單子入之待下批牌招察任
정조 21년
承旨前望單子入之金啓洛落點
정조 21년
吏曹淸風府使李宗燮除授事承傳
정조 21년
以判尹權牌不進推考傳旨傳于金啓洛曰更爲牌招
정조 21년
以判尹權再牌不進推考傳旨傳于金啓洛曰許遞今日政差出
정조 21년
李益運以兵批言啓曰依下敎參下宣傳官生疎之類備郞見窠單付其代擬入而日前汰去參下宣傳官亦依下敎單付以入之意敢啓傳曰知道
정조 21년
有政吏批判書李秉鼎進參判黃昇源牌不進參議申耆進同副承旨魚用謙進以李魯春爲應敎韓致應爲校理尹悌東爲副校理朴鍾淳爲修撰李羲甲爲副修撰申光履爲判尹洪聖淵爲兵曹參判朴瑞源爲掌樂正柳和源爲軍器正李書九爲慶尙監司
정조 21년
兵批判書李得臣進參判未差參議睦萬中病參知李東稷入直行右承旨李益運進以林蓍喆爲副摠管李仁達爲訓鍊判官李栻爲宣傳官護軍洪明浩李祖承副護軍李城輔副司果鄭亮采竝單付
정조 21년
以副摠管望筒傳于李益運曰仍任兵曹參判口傳差出
정조 21년
吏曹口傳政事兵曹參判李義駿
정조 21년
以校理韓致應修撰朴鍾淳副修撰李羲甲牌不進罷職傳旨傳于洪義榮曰只推
정조 21년
洪義榮啓曰新除授副修撰鄭萬始時在京畿果川地經筵入番事緊斯速乘馹上來事下諭何如傳曰許遞前望單子入之待下批違牌玉堂只推牌招察任
정조 21년
副修撰前望單子入之金近淳落點
정조 21년
以摠戎廳諸將官射講單子傳于李益運曰未現身中軍改差以年少者差出
정조 21년
兵曹以吳載徽爲摠戎中軍
정조 21년
吏曹口傳政事安昌君單燝
정조 21년
洪義榮以弘文館言啓曰本館上番無他推移之員不得已以下番姑陞入直之意敢啓傳曰知道
정조 21년
李益運以兵曹言啓曰卽接宣傳官廳牒報則以廣州留守兵符換傳事不飭之入直承傳宣傳官啓聞論勘事報來矣兵符傳授何等嚴重而不善擧行致有此無前之擧揆以法意萬萬驚駭當該宣傳官徐翼淳不能檢飭之入直承傳宣傳官金煐竝令該府拿問嚴勘何如傳曰自下更送之由不爲微稟所爲萬萬痛駭宣傳官金煐爲先汰去還宮後嚴棍懲勵至於徐翼淳前月鄭好仁鞫問時奪符也筵中擧行之純熟周詳近來武弁中初見雖令二徐英輔當其時決不敢然乃祖亦未知其十分爲然今日擧行專由於承宣渠何知其廣州之外別有南漢兵符乎若以此論罪則其罪豈止於拿處乎草記之疎忽反讓於該廳之牒報卿則推考可也
정조 21년
李益運以兵曹言啓曰今此園幸時左邊捕盜大將李漢豐兼察右捕將而以舟師大將前期出去時左右廳發巡無人云舟橋往來間留陣禁衛大將徐有大姑令權察何如傳曰允
정조 21년
李益運啓曰因兵曹草記今此園幸時左邊捕盜大將李漢豐兼察右捕將而以舟師大將前期出去時左右廳發巡無人舟橋往來間留陣禁衛大將徐有大姑令權察事允下矣權察捕盜大將徐有大卽爲牌招聽傳敎何如傳曰允
정조 21년
李益運以壯勇營言啓曰今此園幸時隨駕各司堂郞員役盤纏馬貰糧料以均廳所在外整理所錢先爲取來本營從事官親執依定例一一頒給之意敢啓傳曰知道
정조 21년
李益運以壯勇營言啓曰本營中司中哨哨官李栻移拜宣傳官矣李栻以領軍哨官當爲隨駕而當此幸行隔日之時將官遞易多有掣肘之患哨官李栻仍任何如傳曰允
정조 21년
李益運以禁衛營言啓曰今正月二十九日顯隆園幸行時新營則千摠趙義鎭騎士將洪檊把摠尹孝儉哨官金俶敎鍊官金信得騎士二十五人兼別破陣二名京標下軍三十名率領入直火藥庫則哨官魚在溟別破陣七名率領守直南別營則哨官徐在淵別騎衛二人兼別破陣六名率領守直而每三日替直依例爲之之意敢啓傳曰知道
정조 21년
李益運以御營廳言啓曰今正月二十九日顯隆園幸行時斥候十六處將十六員軍六十四名竝嚴飭定送而依定式晝饒氣夜饋粥之意敢啓傳曰知道
정조 21년
李鼎揆以奉常寺都提調提調意啓曰東籍親耕田所種九穀先農祭後卽爲起墾付種之意敢啓傳曰知道
정조 21년
禁府啓目向前趙興鎭曺學臣等原情云云問目內辭緣泛稱遲晩所當請刑是白乎矣曾經侍從及閫帥勿爲請刑載在大典通編議處爲白乎旀李之淳趙厚鎭等原情云云問目內辭緣泛稱遲晩刑推得情何如判付啓依同罪他囚例決放爲良如敎
정조 21년
李肇源以義禁府言啓曰時囚罪人李之淳趙厚鎭趙興鎭曺學臣等原情公事判付內依同罪他囚例決放事命下矣同罪之安廷鐸李彦藎旣因判付附過放送李之淳趙厚鎭趙興鎭曺學臣等依安廷鐸李彦藎例竝附過放送之意敢啓傳曰知道
정조 21년
領敦寧金履素箚曰伏以臣於昨者冒昧陳箚仰暴難强之情勢冀蒙體諒之恩私及伏承批旨不惟靳許至以卿外無可爲是任爲敎顒俟之餘誠不勝茫然失圖也臣於是任如有一分承膺之路則初豈敢爲逡巡之計以負不揀燥濕之素心而昨春之事餘悸未定自承是命于今數日寢食靡甘心神不寧怵焉懍焉若添一病此不但廉隅之所大關抑恐精力之無以堪此重任也公私悶迫當復如何此時屢瀆極知其萬萬悚惶而情窮勢隘不暇他顧申暴至懇冒死仰籲伏乞聖慈俯賜矜諒亟解臣留都之任仍治臣瀆擾不知止之罪以警具僚焉取進止答曰省箚具悉卿懇卿其安心留都仍傳曰此批答遣史官傳諭
정조 21년
大司成兼左諭善尹得孚疏曰伏以臣日前所叨騎曹四堂之職正是臣筋力奔走少效涓埃之地是以不計癃耄冒沒供仕矣不幸有疾呈狀乞遞乃至多日逋慢之誅在所難免而伏蒙聖慈俯垂曲察特許遞改臣惶隕感激不知所云至於泮長之職以臣魯莽譾劣之才陞庠試士之事旣不敢冒當而竟使前堂當其役今於陞庠旣畢之後復叨是任者揆以廉隅有傷事體不但人器之不稱而已頃上辭疏又阻喉院至今不敢爲膺命之計者誠以自知甚明公議可畏故耳又於千千萬萬夢寐之外以臣爲元子宮諭善之官臣魂悸魄𢥠神精惝怳不知置身之所恭惟我元子睿質岐嶷令譽日聞開講有期吉日將卜億萬年無疆之休其基於斯臣民延頸八域同慶正宜極擇端方正直學問博洽之士以爲講劘經訓輔導德性之地而今乃以不敢冒不敢當之重任遽畀之於千不似萬不近之賤品臣之惶汗愧恧固不暇言而名器之玷搢紳之羞爲如何哉臣以帖誦出身性質愚迷見識固滯實一世之所共棄耳大臣以同姓之親亦未嘗不知臣之本末而乃有此誤薦之擧臣竊怪焉臣竊惑焉且臣犬馬之齒今過致仕之年又五矣本來眩癖之症重之以落傷委頓床席已成廢棄之人今始力疾冒控血懇伏乞天地父母察臣衷曲非出飾讓將臣職名竝許刊削以重公器俾安私分焉臣無任瞻天懇禱之至謹昧死以聞答曰省疏具悉僉曰可合爾其勿辭察職
정조 21년
丁巳正月二十七日辰時上御便殿禮房承旨入侍時行左承旨李晩秀假注書曺錫中記事官金景煥記注官金良倜定例堂上李時秀以次進伏訖上敎時秀曰衛內掌標入作門者外皆不許給耶時秀曰本營不善擧行故俄者詳細分付以爲依定例擧行之地耳上曰吏曹隨駕單子中禁府都事蘇洙中沈師民或以老病或以新入俱不合於考喧此單子還給以年少有器具而可以善於考喧者改塡以入事分付上命書傳敎曰廣州兵符傳授事雖甚駭然只看廣州二字而錯傳容有可恕該房承旨削職自下換送不卽微稟其罪不輕當該承旨畿沿定配又命書傳敎曰歲首犒饋不可不親臨而禁軍及金虎門軍外先已饋之明日犒饋時侍衛軍兵置之只該房承旨一員入侍事該房知悉又命書榻敎曰卿宰侍從罷削人竝敍用仍令該曹口傳付軍職又命書榻敎曰左承旨許遞又命書榻敎曰承旨前望單子入之待下批牌招察任仍命退諸臣以次退出
정조 21년
行都承旨李鼎揆坐行左承旨洪義榮坐行右承旨李益運坐直左副承旨李肇源坐直右副承旨金啓洛坐同副承旨魚用謙坐注書柳遠鳴仕一員未差假注書曺錫中仕直事變假注書李毅采仕
정조 21년
傳于李益運曰軍士房承旨入侍
정조 21년
傳于洪義榮曰承旨六員中一員守宮載在定例隨駕閣臣中一員假承旨例兼隨駕以備六房事定式而時任承旨守宮望筒書入時閣臣假承旨望筒一體書入事定式載之定例及閣院故事
정조 21년
以黃海監司閔台爀啓本百歲老人推恩時嘉善帖不爲頒給委折査實馳啓事傳于李益運曰邑吏用奸雖甚痛駭推恩所重在所當念盜踏之律旣減於僞造則刀擦尤異於盜踏各人等分輕重勘放俾渠輩知如是歇治亦出於爲所重之意事卽爲回諭
정조 21년
以修撰朴鍾淳牌不進罷職傳旨傳于洪義榮曰只推
정조 21년
兵曹口傳政事護軍徐邁修副護軍韓晩裕李勉兢李相璜閔昌爀副司果李羽逵閔命爀李顯秀權晙李海淸趙台榮以上竝單付
정조 21년
兵曹口傳政事副護軍南公轍訓鍊主簿李德純守門將申義權相換宣傳官李時晦李儒秀李勉植李彬單付以李顯道爲宣傳官
정조 21년
假注書尹命烈狀啓臣於今月二十二日敬奉聖諭二十五日申時量馳到懷德縣外南面性潭里傳諭于元子師傅宋煥箕所住處則以爲臣情勢隘蹙纔於日昨猥陳至懇未及登徹忽玆史官銜命遠臨傳宣聖諭又以上來然後吉日可卜爲敎臣之惶隕悶迫尤當如何竊伏念貳儲開講是何等至重之盛擧而緣一螻蟻微臣之未敢膺命以致吉日之卜稽延至此臣之罪戾萬殞猶輕憂悸之極誠不知措躬之所也春發以後已近一月講筵之開一日爲急固不宜以臣之故而少遲況今幸有左右諭善之啓下竊以爲卜吉不可緩也苟使臣獲近雷肆之筵少伸延頸之忱則豈非草野微末之大願至榮而沈痼之疾轉益懍綴實無强策之望祗伏死罪而已云矣臣則仍爲復路上京緣由馳啓爲白臥乎事云云踏啓字
정조 21년
洪義榮以弘文館言啓曰校理韓致應修撰朴鍾淳副修撰李羲甲旣有只推之命竝卽牌招察任何如傳曰允
정조 21년
李肇源以漢城府言啓曰過期未婚之類分付各部搜訪報來故別單書入之意敢啓傳曰知道
정조 21년
金啓洛以都摠府言啓曰副摠管洪聖淵時無職名令該曹口傳付軍職何如傳曰允
정조 21년
兵曹口傳政事護軍單洪聖淵
정조 21년
李益運以整理儀軌廳定例堂上意啓曰今此園幸時隨駕各營各司員役以下所佩掌標區別衛內外依定例頒給之意敢啓傳曰知道
정조 21년
李益運以備邊司言啓曰卽伏見平安監司朴宗甲狀本以義州漂頹戶還上蠲停時任掌與奸民之假名冒錄直請該府尹沈晉賢爲先罷黜矣晉賢以本府被災時擧行之緩急依白衣從事例姑令戴罪治務一夫之不獲其居一畝之或有汚菜特下飭敎島民復業間使之擧行則道臣之無難請罪已極可駭又況冒錄七十戶之蠲減者折米爲九十六石零停退者折米爲二百八十八石零而今已摘發還錄較諸被災民戶之終始奠接川浦沙田土之盡數起墾其緩急輕重果何如則顧何敢不念重民命軫邊情截嚴之飭敎而有此論罪之擧乎此猶就事而論事耳自前外補守令雖犯重科道臣不敢循例論勘事體卽然白衣從事比外補自別則今者譴罷之請有關紀綱不可但以不審言所請義州府尹沈晉賢罷黜事勿施平安監司朴宗甲亟施罷職之典何如傳曰允道伯戴罪贖愆無異灣尹姑施越俸可也
정조 21년
李益運以扈衛廳留都大臣意啓曰明日大駕擧動後都城各門初昏時閉門啓東時開門事及權閉都城門還宮日量宜預開觀光士民弛禁事已自兵曹啓下矣城門旣已早閉晩開則巡邏亦當早發而晩罷待南山擧烽火發巡趁啓東時撤還此意令漢城府知委各部使閭巷人備各知悉亦爲分付於留都營門及左右捕廳左右巡廳何如傳曰允
정조 21년
李益運以扈衛廳留都大臣領敦寧金履素意啓曰臣承命留都一依兵曹啓下事目率領扈衛軍官軍士待初嚴下結陣扈衛而軍官則分兩番擧行之意敢啓傳曰知道
정조 21년
李益運以壯勇營言啓曰本營隨駕軍兵饒氣次預爲磨鍊分給事啓目判付內依施仍以此意分付兵曹及隨駕各營俾各預爲整備隨卽分饋事命下矣本營隨駕將校軍兵等處饒氣次從優磨鍊分給之意敢啓傳曰知道
정조 21년
李益運以訓鍊都監言啓曰傳曰二十九日出宮差早始興晝停軍兵蓐飯午抵華城則夕飯尙遠今番則優給饒氣之需事預令隨駕營知悉事命下矣本局隨駕將校軍兵等處饒氣債從優磨鍊分給之意敢啓傳曰知道
정조 21년
李益運以御營廳言啓曰依傳敎今此園幸時隨駕駕前別抄及將校軍兵等處饒氣債從優磨鍊分給之意敢啓傳曰知道
정조 21년
金啓洛以義禁府言啓曰昆陽前郡守鄭文在嚴問捧口招施以卽其地定配之律事傳旨啓下矣鄭文在時在任所云依例發遣府羅將拿來何如傳曰允
정조 21년
李肇源以義禁府言啓曰前承旨李翼晉畿沿定配事承傳啓下矣李翼晉京畿高陽郡定配而以承傳內辭意具罪目依例發遣府書吏押送配所何如傳曰允
정조 21년
李肇源以刑曹言啓曰承政院當該書吏定配後草記事命下矣院吏韓守訥京畿高陽郡洪胤珉高陽郡竝定配所卽爲押送之意敢啓傳曰知道
정조 21년
元子師傅宋煥箕疏曰伏以臣向於垂死病中猥承不敢當之批旨驚遑罔措心神迷錯草草附奏未暴至懇之萬一區區冀幸惟在嚴誅之遄被而側聽多日迄無處分臣之戰灼悶蹙尤當如何仍竊伏念貳邸開講是誠莫重莫大之盛擧也歲初卜吉旣有成命春發以後且近一月餘寒漸解舒日漸長凡爲今日之臣子者孰不欣欣然有延頸之忱顒望吉日之卜蘄聞講筵之開而緣一蟣蝨微臣之未敢膺命致令就傅之歲尙稽輔翼之方臣罪至此萬隕難贖是以遲一日之開講則添微臣一日之罪遲二日之開講則添微臣二日之罪而臣之登程旣無其期則罪日益添又不但一日二日而已此臣所以日夕惶懼求死不得者也若臣之決不可以當是任而膺是命旣於前疏備陳無餘顧何敢更事煩瀆而今臣犬馬之齒恰滿七十沈痼之證益覺危劇雖欲不恤嗤點不顧顚仆冒沒强進幸免慢命之誅而其勢末由矣假使賤疾雖或有一分可强之勢顧乃以耋齡爲始仕之年峻秩爲初受之職而起自草萊冒入脩門卽一老洫而貪榮戀寵者耳將何以藉手抗顔進講于雷肆之筵哉苟賤無恥至於如此而濫居師傅之任者臣未之聞也第臣分義固當屛息縮伏祗俟處分之降而卜吉開講之尙此遲延不徒爲無狀賤臣罔赦之罪也在朝家重事體之道亦恐不容如是故不避僭猥敢此自列伏乞聖明亟命有司重勘臣罪必選博聞有道術之士如昔賢所云俾任輔導之責千萬幸甚云云答曰省疏具悉卿懇卿之上來企予日勤卿疏與附奏長弟登徹而卿志愈堅尙稽幡然卿以卿家之人寧容乃爾卜吉惟在卿登途之期卿須卽爲上來更當有招徠之行此批答先令地方官傳宣仍傳曰敦召之行更當下送此批答爲先令道臣傳于地方官傳諭
정조 21년
右諭善李城輔疏曰伏以臣頃上辭本冒陳微懇伊後再忝匪據旋卽許解私心獲安感祝無窮惟是批諭彌切敦召愈勤曾未幾何重叨銓職而晩始祗承方擬控籲之際新命繼降馹召隨至惶恐踧踖益無容措竊伏聞元子開講已有成命乃是國家莫大之慶也天日之表照臨書帷將以繼明聖學爲億萬年太平之基中外延頸歡聲洋溢宜抄選英僚環列左右以爲講明經傳輔養德性之具而乃以如臣之愚特畀是任未敢知聖上何取於臣而有此誤恩以致四方之駭惑乎臣以庸陋末蔭邇來六年之間前後所被除命莫非踰濫凡朝家所以優禮儒臣而古之宿德重望逡巡而不敢當者皆以特旨超擢而收召之眷溢於絲綸有若待之以巖穴高尙之士者然夫惟非常之才方可以膺非常之遇而若臣之千萬無似自有招延以來未之有也顧其蒙被異渥則乃往昔之所無也況玆胄筵誦說之聯其責任所關尤爲至重至要有非賤臣所當擬議於其間而臣處身無狀厚誣聖聰徒以駑下濫盜光寵極天隆恩圖報無階苟使臣有一分堪承之望則當此喑聾跛躃猶且增氣之時昵侍講席仰瞻溫文豈不爲臣子之大幸而揆分揣義不敢冒進臣之情私可謂窮隘矣第伏念祈免之章其能以誠忱見孚於君父者有幾人哉悉暴情實皆歸蔓飾而今臣則竊希我聖上以至仁至明之盛德特軫始終生成之洪私雖其辭窮情竭無復餘蘊而積誠祈懇猶不能自已臣之無足使令曾所仰暴而至於虛損迷罔之症轉輾沈痼遂成奇疾因此而操心制行遠不及凡庸仰孤聖眷永負不忠之罪卽此情私非臣自列則日月之明亦豈無遺照乎其不宜濫側於旌招之列不待國人之公議而臣自知之矣伏乞天地父母俯賜諒察遞臣職名仍治臣違傲之辜以嚴朝綱公私幸甚云云答曰省疏具悉如爾在旌招之列者政合是職且況野外謹飭之士勝於朝端翶翔之人而備員然後吉日可卜爾其卽爲上來事下諭
정조 21년
丁巳正月二十八日辰時上御春塘臺犒饋入侍時行右承旨李益運假注書曺錫中記事官金景煥記注官金良倜以次進伏訖上命宣傳官金虎門出入番訓局軍三百名禁軍出入番一百名待令於永肅門外者以信箭解入直爲列立於臺上行犒饋禮龍旗則不入內吹則以號令手六名細樂手六名擧行又敎曰他餘節次竝除之宣傳官李東善等承命擧行上曰歲初未能親臨犒饋故爾等更令入番而別造餠酒饋之爾等知此意須盡醉飽而出可也東善傳宣聖敎將士等跪受命犒饋訖上敎東善曰入番軍自永肅門出送出番軍自通化門出送可也上命益運書榻敎曰明日出宮內門路以保定門爲之益運曰南殿酌獻禮取稟還宮後爲之乎上曰依仍命退承史以次退出
정조 21년
行都承旨李鼎揆守宮直行左承旨洪義榮隨駕直行右承旨李益運隨駕直左副承旨李肇源隨駕宿右副承旨金啓洛隨駕宿同副承旨魚用謙隨駕宿假承旨申耆守宮直假承旨金祖淳隨駕宿注書柳遠鳴隨駕宿一員未差假注書曺錫中隨駕直事變假注書李毅采守宮直